CELEX: 62019TN0734
Language: hu
Date: 2019-11-04 00:00:00
Title: T-734/19. sz. ügy: 2019. november 4-én benyújtott kereset – Junqueras i Vies kontra Parlament

23.12.2019   
            
            
               HU
            
            
               Az Európai Unió Hivatalos Lapja
            
            
               C 432/68
            
         
      2019. november 4-én benyújtott kereset – Junqueras i Vies kontra Parlament
      (T-734/19. sz. ügy)
      (2019/C 432/78)
      Az eljárás nyelve: spanyol
      
         Felek
      
      
         Felperes: Oriol Junqueras i Vies (Sant Joan de Vilatorrada, Spanyolország) (képviselő: A. Van den Eynde Adroer ügyvéd)
      
         Alperes: Európai Parlament
      
         Kérelmek
      
      A felperes azt kéri, hogy a Törvényszék állapítsa meg, hogy a megtámadott aktussal szembeni keresetet tartalmazó keresetlevelet és mellékleteit az előírt határidőn belül benyújtották, továbbá a keresetnek adjon helyt, és az abban foglalt jogalapokra tekintettel állapítsa meg az Európai Parlament elnöke által hozott jogi aktus semmisségét, továbbá kötelezze az alperest a költségek viselésére.
      
         Jogalapok és fontosabb érvek
      
      A jelen kereset az Európai Parlament elnöke, D. Sassoli által 2019. augusztus 22-én hozott határozat ellen irányul, amelyben az elnök megállapítja hatáskörének hiányát, és következésképpen elutasítja a hozzá intézett, arra irányuló 2019. július 4-i kérelmet, hogy az Európai Parlament eljárási szabályzatának 8. cikke értelmében Junqueras i Vies képviselői mentelmi jogának biztosítása érdekében indítsa meg a sürgős beavatkozási eljárást.
      Keresete alátámasztása érdekében a felperes egyetlen, az Európai Parlament eljárási szabályzata 8. cikkének amiatti megsértésére alapított jogalapra hivatkozik, hogy az Európai Parlament elnöke megállapította, hogy nincs hatásköre arra, hogy elbírálja a 2019. július 4-én benyújtott, Oriol Junqueras i Vies mentelmi jogának védelme iránti kérelmet, noha az ügy az európai uniós jog tiszteletben tartását illetően, és különösen az európai parlamenti képviselők mentelmi jogának védelmét illetően komoly jogi kérdéseket vet fel, továbbá e határozatot az ügy bármilyen vizsgálata nélkül hozták meg, kizárólag az alapján, hogy a Junta Electoral Central de España (központi választási tanács, Spanyolország) közölte, hogy Oriol Junqueras i Vies képviselői helyét üresnek nyilvánította.
      E tekintetben a felperes a következőkre hivatkozik:
      
                  —
               
               
                  A nemzeti választójogi törvény által megkövetelt, a spanyol alkotmány tiszteletben tartására irányuló eskütétel olyan lényeges követelmény, amely sérti az 1976. évi európai választási okmányban foglaltakat.
               
            
                  —
               
               
                  Az, hogy a spanyol központi választási tanács a képviselői helyet olyan okból nyilvánította üresnek, amely az 1976. évi európai választási okmányban nem szerepel, és nem indította meg a képviselői mandátum vonatkozásában a helyettesítési mechanizmust, sérti az említett választási okmány 13. cikkét és az Európai Parlament összetételére vonatkozó határozatot.
               
            
                  —
               
               
                  A határozat nem tartalmaz indokolást, és önkényes, mivel a tényállással és a bemutatott helyzettel kapcsolatban mind a Sala Penal del Tribunal Supremo de España (a legfelsőbb bíróság büntető kollégiuma, Spanyolország), mind az Európai Unió Bírósága részéről komoly kétségek merültek fel az európai uniós jog tekintetében, amely kétségek előzetes döntéshozatal iránti kérelem előterjesztéséhez vezettek, amely kérelmet a C-502/19-es ügyszám alatt vették nyilvántartásba, és elfogadhatónak nyilvánították.
               
            
                  —
               
               
                  Az Európai Parlament eljárási szabályzatának 8. cikkét úgy kell értelmezni, hogy az biztosítsa az EUSZ-ben, az EUMSZ 39. cikkben, az EUMSZ 20. cikk (1) és (2) bekezdésében, az EUMSZ 21. és EUMSZ 52. cikkben, az EJEE 1. jegyzőkönyvének 3. cikkében, az Európai Unió kiváltságairól és mentességeiről szóló 7. sz. jegyzőkönyv 9. cikkében, az 1976. évi európai választási okmány 5. cikkében és az Európai Parlament eljárási szabályzata 3. cikkének (1) bekezdésében foglalt jogok és rendelkezések, valamint az azokat értelmező ítélkezési gyakorlat és jelentések teljes érvényesülését, így az Európai Parlament elnöke által hozott, indokolást nem tartalmazó határozat, amely az Európai Parlament eljárási szabályzatának 8. cikke alapján az elnökhöz intézett kérelem elbírálását illetően megállapítja az elnök hatáskörének hiányát, sérti az említett jogokat és rendelkezéseket, és semmis.